ประมวลข่าวทั่วไทยประจำวันที่  30  สิงหาคม 2561
ประมวลข่าวทั่วไทยประจำวันที่  30  สิงหาคม 2561  
  การเมือง/มั่นคง 
  นายกรัฐมนตรี ร่วมการประชุมผู้นำ BIMSTEC ครั้งที่ 4 กับกลุ่มประเทศสมาชิก โดยไทยเสนอการจัดลำดับความสำคัญของความร่วมมือ เพื่อผลักดัน BIMSTEC สู่อนุภูมิภาคแห่งความมั่นคง มั่นคั่ง และยั่งยืน  
 วันแรกที่สหพันธ์สาธารณรัฐประชาธิปไตยเนปาล พลเอก ประยุทธ์ จันทร์โอชา นายกรัฐมนตรี เข้าร่วมการประชุมผู้นำความริเริ่มแห่งอ่าวเบงกอลสำหรับความร่วมมือหลากหลายสาขาทางวิชาการและเศรษฐกิจ หรือ BIMSTEC ครั้งที่ 4 ที่โรงแรมโซลธี คราวน์ พลาซ่า กรุงกาฐมาณฑุ เป็นสถานที่จัดประชุม โดยพลโท วีรชน สุคนธปฏิภาค รองโฆษกประจำสำนักนายกรัฐมนตรี เปิดเผยว่า นายกรัฐมนตรี ได้นำเสนอข้อคิดเห็น 5 ประเด็น เพื่อนำ BIMSTEC เป็นอนุภูมิภาคแห่งความมั่นคง มั่นคั่ง และยั่งยืน เริ่มจากการจัดลำดับความสำคัญของสาขาความร่วมมือ 14 สาขา ซึ่งไทยเสนอความร่วมมือด้านการค้าการลงทุน  การปฏิสัมพันธ์ระหว่างประชาชน ความมั่นคง  วิทยาศาสตร์และเทคโนโลยี และความเชื่อมโยง เป็นนโยบายหลักภายในประเทศ เน้นเชื่อมโยงทางบกและทางทะเล โดยความเชื่อมโยงทางบก นอกจากเรื่องถนน และโครงสร้างพื้นฐานแล้ว ยังมีโครงการถนนสามฝ่าย ระหว่างอินเดีย – เมียนมา – ไทย  เชื่อมโยงกับระเบียงเศรษฐกิจตะวันออกถึงตะวันตกของกลุ่มประเทศ ACMECS อย่างไร้รอยต่อ รวมทั้งการเชื่อมโยงด้านพลังงาน เช่นเดียวกับความเชื่อมโยงทางทะเล เป็นการขนส่งที่ต้นทุนต่ำสุด ต้องเร่งกระบวนการ เพื่อให้ BIMSTEC ลงนามร่างความตกลงการเดินเรือตามชายฝั่งภายใต้กรอบ BIMSTEC ให้แล้วเสร็จ ภายในปี 2019 เพื่อทำให้เกิดความเชื่อมโยงครอบคลุมท่าเรือของประเทศในอ่าวเบงกอล ทั้งการเชื่อมโยงท่าเรือของจังหวัดระนองฝั่งตะวันตกของไทยกับท่าเรือจิตตะกองของบังกลาเทศ ขยายสู่ท่าเรือกัลกัตตา เจนไน วิสาขปัตนัม ของอินเดีย จนถึงท่าเรือฮัมบันทอตา ของศรีลังกา 
 นายกรัฐมนตรี ยังยืนยันความพร้อมของไทย ทำให้ BIMSTEC ขับเคลื่อนไปข้างหน้า โดยนำประสบการณ์และนโยบาย Thailand 4.0 มาใช้เป็นโมเดลเศรษฐกิจ เพื่อนำพาประเทศไทยให้หลุดพ้นจากประเทศกับดักรายได้ปานกลาง และความไม่เท่าเทียมกันทางสังคม รวมถึงแนวคิด “หลักปรัชญาของเศรษฐกิจพอเพียง” เน้นการสร้างมูลค่าเพิ่ม ด้วยการต่อยอดอุตสาหกรรมเดิม และส่งเสริมอุตสาหกรรมแห่งอนาคต รวมทั้งการสนับสนุนธุรกิจ และวิสาหกิจขนาดเล็ก ขนาดกลางและขนาดย่อม โดยใช้เทคโนโลยีและนวัตกรรม เน้นด้านการวิจัยและการพัฒนา เพื่อสร้างความเข้มแข็งจากภายในที่เน้นคนและพื้นฐานทางเศรษฐกิจที่มั่งคง ควบคู่กับการเชื่อมไทยเข้ากับประชาคมโลก 
  สภานิติบัญญัติแห่งชาติ มีมติเอกฉันท์เห็นชอบวาระ 3 ให้ประกาศใช้ร่างพระราชบัญญัติงบประมาณรายจ่ายประจำปีงบประมาณ 2562 วงเงิน 3 ล้านล้านบาท เป็นกฎหมาย  
  การประชุมสภานิติบัญญัติแห่งชาติ หรือ สนช. พิจารณาร่างพระราชบัญญัติงบประมาณรายจ่ายประจำปีงบประมาณ 2562 วาระ 2 และวาระ 3 วงเงินงบประมาณ 3 ล้านล้านบาท ที่คณะกรรมาธิการวิสามัญฯ พิจารณาเสร็จแล้ว มีทั้งสิ้น 61 มาตรา โดย นายอภิศักดิ์ ตันติวรวงศ์ รัฐมนตรีว่าการกระทรวงการคลัง ในฐานะประธานกรรมาธิการวิสามัญฯ ชี้แจงว่า กรรมาธิการวิสามัญฯ ได้พิจารณาอย่างรอบคอบ ซึ่งได้ปรับลดวงเงินของหน่วยงานบางแห่งลงกว่า 2 หมื่น 4 พันล้านบาท เพื่อนำจัดสรรเพิ่มเติมให้หน่วยงานอื่นในจำนวนเท่าที่มีการปรับลดลง ซึ่งได้พิจารณาจากความเชื่อมโยงและพันธกิจของหน่วยงานต่างๆ เพื่อขับเคลื่อนนโยบายของรัฐบาลให้เกิดความชัดเจนทั้งเชิงปริมาณและคุณภาพ และเกิดประสิทธิภาพสูงสุด โดยมุ่งผลสัมฤทธิ์ให้สอดคล้องกับยุทธศาสตร์ชาติ 20 ปี นโยบายความมั่นคงแห่งชาติ และยุทธศาสตร์การจัดสรรงบประมาณประจำปี
 ขณะที่ นายสุวพันธุ์ ตันยุวรรธนะ รัฐมนตรีประจำสำนักนายกรัฐมนตรี กล่าวว่า นายกรัฐมนตรีได้มีข้อสั่งการการใช้จ่ายงบประมาณปี 2562 โดยให้ทุกหน่วยงานบูรณาการทั้งเชิงยุทธศาสตร์และเชิงพื้นที่เพื่อให้เกิดการพัฒนาอย่างรอบด้าน และใช้จ่ายตรงตามยุทธศาสตร์ชาติ 20 ปี รวมทั้งให้มีการติดตามประเมินผลการใช้จ่ายงบประมาณตั้งแต่ต้นทาง กลางทาง และปลายทางอย่างโปร่งใสตรวจสอบได้ตามหลักธรรมาภิบาล
 สำหรับบรรยากาศการพิจารณาร่างกฎหมายครั้งนี้ผ่านไปอย่างราบรื่น โดยสมาชิกส่วนใหญ่ได้อภิปรายเน้นที่การจัดสรรงบประมาณการท่องเที่ยว โลจิสติกส์ การศึกษา การปราบปรามยาเสพติด และงบประมาณการจัดทำฐานข้อมูลกลางของกระทรวงมหาดไทย โดยกระทรวงที่ได้งบประมาณมากที่สุด ยังคงเป็นกระทรวงศึกษาธิการ กว่า 1 แสน 7 หมื่น 4 พันล้านบาท  รองลงมา คือ กระทรวงกลาโหม กว่า 1 แสน 1 หมื่น 7 พันล้านบาท กระทรวงคมนาคม 5 หมื่น 5 พันล้านบาท และกระทรวงมหาดไทย 3 หมื่น 6 พันล้านบาท ซึ่งหลังใช้เวลาพิจารณาประมาณ 3 ชั่วโมง ที่ประชุมมีมติเอกฉันท์ด้วยคะแนน 206 เสียง ผ่านความเห็นชอบวาระ 3 ให้ประกาศใช้เป็นกฎหมาย
 ศูนย์เฉพาะกิจชั่วคราวในภาวะวิกฤต สทนช. เฝ้าระวังระดับน้ำในแม่น้ำโขงที่เพิ่มสูงขึ้น เนื่องจากฝนตกหนักในพื้นที่ สปป.ลาว ช่วง 2-3 วันนี้    
 นายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ (สทนช.) กล่าวถึงสถานการณ์น้ำในแม่น้ำโขง ว่า ระดับน้ำยังคงมีแนวโน้มสูงขึ้นแม้ว่าระดับน้ำโขงในจังหวัดหนองคายจะต่ำลงแล้ว เนื่องจากอิทธิพลของย่อมความกดอากาศต่ำที่เกิดขึ้นช่วงนี้ ส่งผลให้ปริมาณฝนที่ตกในฝั่ง สปป.ลาว สูงขึ้นแล้วไหลลงแม่น้ำโขง จึงต้องเฝ้าระวังระดับน้ำโขงฝั่งประเทศไทยตั้งแต่หนองคาย นครพนม บึงกาฬ มุกดาหาร และอำเภอโขงเจียม จังหวัดอุบลราชธานี  ขณะนี้ระดับในนครพนมสูงกว่าตลิ่งแล้ว 50 เซนติเมตร คาดการณ์ว่า ในช่วง 2-3 วันข้างหน้า ปริมาณน้ำในแม่น้ำโขงจะเพิ่มมากขึ้น แล้วกระทบต่อแม่น้ำสงครามที่รับการระบายน้ำจากเขื่อนน้ำอูน จังหวัดสกลนคร ทั้งนี้ พลเอก ฉัตรชัย สาริกัลยะ  รองนายกรัฐมนตรี รู้สึกกังวลจึงสั่งการให้กรมชลประทานและทางจังหวัดเร่งระบายน้ำที่ท่วมอยู่ในพื้นที่ไม่ให้ท่วมขังนานเกินไป เพื่อรองรับปริมาณน้ำฝนที่จะตกลงมาใหม่เพิ่มเติมในพื้นที่ ขณะที่ ลำน้ำก่ำ จังหวัดนครพนม ช่วงท้ายน้ำระดับน้ำค่อนข้างสูงกว่าน้ำในลำน้ำก่ำ จึงให้เร่งระบายและสูบน้ำออกโดยด่วน ส่วนลำน้ำยังและลำน้ำชี ฝนมีแนวโน้มลดลงและระดับน้ำต่ำกว่าตลิ่งแล้ว
  เลขาธิการสำนักงานทรัพยากรน้ำแห่งชาติ (สทนช.) กล่าวย้ำว่า ได้คาดการณ์ในระยะยาวว่าภาคเหนือตอนบนและภาคตะวันออกเฉียงเหนือตอนบน ตั้งแต่วันที่ 1 กันยายนเป็นต้นไป หรือช่วง 15 วันข้างหน้า ปริมาณน้ำฝนจะค่อยๆ ลดลง จึงจะให้เจ้าหน้าที่เร่งสำรวจอ่างเก็บน้ำขนาดเล็กที่มีปริมาณน้ำต่ำกว่าเกณฑ์ร้อยละ 30 - 50 ของความจุอ่าง อาจจำเป็นต้องให้ขึ้นบินปฏิบัติการฝนหลวงเติมน้ำในอ่างเก็บน้ำดังกล่าว ส่วน ภาคกลาง ยังมีแนวโน้มที่จะเกิดฝนตกอยู่ และจากสถิติในอดีตคาดการณ์ว่าจะมีพายุเข้ามาช่วงปลายเดือนกันยายนหรือต้นเดือนตุลาคม ทำให้ต้องติดตามการพยากรณ์อากาศจากกรมอุตุนิยมวิทยาและสถาบันสารสนเทศทรัพยากรน้ำและการเกษตร (สสนก.) อย่างใกล้ชิด 
 สทนช. ปรับแผนระบายน้ำเขื่อนวชิราลงกรณและเขื่อนศรีนครินทร์เพิ่มอีกวันละ 5-10 ล้านลูกบาศก์เมตร พร้อมประเมินผลกระทบท้ายน้ำ   
 นายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ (สทนช.) กล่าวภายหลังการประชุมคณะทำงานอำนวยการบริหารจัดการทรัพยากรน้ำ ครั้งที่ 5 ว่า ระหว่างวันที่ 30 สิงหาคม ถึง 1 กันยายนนี้ ประเทศไทยจะได้รับอิทธิพลจากย่อมความกดอากาศต่ำปกคลุมบริเวณอ่าวตังเกี๋ยจนเกิดฝนตกหนักและตกซ้ำที่เดิม โดยเฉพาะพื้นที่ภาคอีสานตอนบน บริเวณนครพนม หนองคาย มุกดาหาร สกลนคร  ภาคเหนือ บริเวณน่าน พะเยา เชียงใหม่ แม่ฮ่องสอน ประกอบกับลมมรสุมตะวันตกเฉียงใต้ยังทำให้เกิดฝน จึงต้องเฝ้าระวังและคุมเข้มการบริหารจัดการน้ำในอ่างเก็บน้ำขนาดใหญ่ตั้งแต่เขื่อนวชิราลงกรณ และเขื่อนศรีนครินทร์ จังหวัดกาญจนบุรี  เขื่อนแก่งกระจาน จังหวัดเพชรบุรี  เขื่อนปราณบุรี จังหวัดประจวบคีรีขันธ์ ที่มีปริมาณน้ำระดับน้ำเกินเกณฑ์ควบคุม (Upper Rule Curve) และปริมาณน้ำเกินร้อยละ 80 ของความจุอ่าง ด้วยการเร่งระบายและพร่องน้ำต่อเนื่อง
 เนื่องจากการคาดการณ์ของปริมาณน้ำฝนช่วง 2-3 วัน จากอิทธิพลย่อมความกดอากาศต่ำในภาคเหนือ อาจเกิดน้ำท่วมฉับพลันและดินโคลนถล่มในหลายพื้นที่ ขณะเดียวกันจะปรับแผนการระบายน้ำใหม่ใน 2 เขื่อนหลักที่มีน้ำสูงกว่าร้อยละ 90 และฝนตกต่อเนื่องเติมน้ำลงอ่าง เพราะช่วงกลางเดือนกันยายนจะมีฝนมากขึ้น คือ เขื่อนวชิราลงกรณ มีปริมาณน้ำอยู่ร้อยละ 93 ระบายน้ำออกวันละ 53 ล้านลูกบาศก์เมตร จนถึงวันที่ 3 กันยายน 2561 
 จากนั้น จะปรับการระบายเพิ่มอีกวันละ 5-10 ล้านลูกบาศก์เมตร เป็นวันละ 58-63 ล้านลูกบาศก์เมตร แต่ขึ้นอยู่กับผลกระทบพื้นที่ท้ายน้ำด้วย โดยให้การไฟฟ้าฝ่ายผลิตแห่งประเทศไทย (กฟผ.) ประเมินผลกระทบท้ายน้ำจากการระบายเพิ่มเติมบริเวณแม่น้ำแควน้อย ส่วนเขื่อนศรีนครินทร์ มีปริมาณน้ำอยู่ร้อยละ 90 ระบายน้ำออกวันละ 25 ล้านลูกบาศก์เมตร จากนั้น จะปรับการระบายเพิ่มอีกวันละ 5 ล้านลูกบาศก์เมตร โดยไม่กระทบพื้นที่ท้ายน้ำบริเวณแควใหญ่และแม่กลอง โดยแผนระบายน้ำดังกล่าว จะแจ้งประชาชนล่วงหน้า 3 วัน
 ขณะที่การระบายน้ำในพื้นที่ลุ่มน้ำภาคตะวันออก เลขาธิการ สทนช. กล่าวย้ำว่า เขื่อนขุนด่านปราการชล จังหวัดนครนายก และเขื่อนนฤบดินทรจินดา (ห้วยโสมง) จ.ปราจีนบุรี ได้จัดระเบียบการจราจรน้ำและปรับแผนระบายน้ำไม่ให้กระทบ อำเภอกบินทร์บุรี และอำเภอเมือง เพราะยังมีฝนตกหนักต่อเนื่อง 
  ปภ.รายงานยังคงมีสถานการณ์อุทกภัยใน 6 จังหวัด คือ นครพนม บึงกาฬ เพชรบุรี สกลนคร นครนายก และชัยภูมิ   
 นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า จากอิทธิพลของพายุโซนร้อน “เบบินคา” และมรสุมตะวันตกเฉียงใต้ ตั้งแต่วันที่ 17 – 30 สิงหาคม 2561 ทำให้เกิดน้ำท่วมฉับพลัน น้ำป่าไหลหลาก น้ำล้นตลิ่ง และดินถล่มในพื้นที่ 15 จังหวัด สถานการณ์คลี่คลายแล้ว 9 จังหวัด และยังคงมีสถานการณ์อุทกภัย 6 จังหวัด รวม 25 อำเภอ 111 ตำบล 836 หมู่บ้าน ประชาชนได้รับผลกระทบ 16,691 ครัวเรือน 47,708 คน ได้แก่  จังหวัดนครพนม น้ำล้นตลิ่งในพื้นที่ 5 อำเภอ ได้แก่ อำเภอนาแก อำเภอศรีสงคราม อำเภอนาหว้า อำเภอนาทม และอำเภอบ้านแพง รวม 36 ตำบล 395 หมู่บ้าน ประชาชนได้รับผลกระทบ 5,354 ครัวเรือน 9,434 คน ปัจจุบันระดับน้ำโขงเพิ่มขึ้น 
 จังหวัดบึงกาฬ น้ำในแม่น้ำโขงล้นตลิ่งในพื้นที่ 8 อำเภอ ได้แก่ อำเภอเมืองบึงกาฬ อำเภอบุ่งคล้า อำเภอโซ่พิสัย อำเภอปากคาด อำเภอศรีวิไล อำเภอบึงโขงหลง อำเภอเซกา และอำเภอพรเจริญ รวม 44 ตำบล 340 หมู่บ้าน ประชาชนได้รับผลกระทบ 7,376 ครัวเรือน 27,393 คน พื้นที่การเกษตรคาดว่าเสียหาย 41,338 ไร่ ปัจจุบันระดับน้ำมีแนวโน้มลดลง
 จังหวัดเพชรบุรี น้ำท่วมในพื้นที่ 4 อำเภอ ได้แก่ อำเภอแก่งกระจาน อำเภอท่ายาง อำเภอบ้านลาด และอำเภอบ้านแหลม รวม 7 ตำบล 19 หมู่บ้าน ประชาชนได้รับผลกระทบ 497 ครัวเรือน 2,048 คน ปัจจุบันระดับน้ำมีแนวโน้มลดลง
 จังหวัดสกลนคร น้ำท่วมในพื้นที่ 4 อำเภอ ได้แก่ อำเภอคำตากล้า อำเภอนิคมน้ำอูน อำเภอพรรณานิคม และอำเภออากาศอำนวย รวม 8 ตำบล 9 หมู่บ้าน ประชาชนได้รับผลกระทบ 47 ครัวเรือน 158  คน ปัจจุบันระดับน้ำมีแนวโน้มลดลง
 จังหวัดนครนายก น้ำท่วมในพื้นที่ 3 อำเภอ ได้แก่ อำเภอเมืองนครนายก อำเภอบ้านนา และอำเภอองครักษ์ รวม 14 ตำบล 68 หมู่บ้าน ประชาชนได้รับผลกระทบ 3,311 ครัวเรือน 8,278 คน พื้นที่การเกษตร 1,020 ไร่ ปัจจุบันระดับน้ำมีแนวโน้มเพิ่มขึ้น
 ขณะที่ จังหวัดชัยภูมิ น้ำท่วมในพื้นที่อำเภอบำเหน็จณรงค์ รวม 2 ตำบล 5 หมู่บ้าน ประชาชนได้รับผลกระทบ 106 ครัวเรือน 397 คน ปัจจุบันระดับน้ำมีแนวโน้มลดลง
 ทั้งนี้ ได้ร่วมกับหน่วยงานที่เกี่ยวข้อง เร่งระบายน้ำออกจากพื้นที่อย่างต่อเนื่อง รวมถึงแจกจ่ายถุงยังชีพและเครื่องอุปโภคบริโภคแก่ผู้ประสบภัย เพื่อบรรเทาความเดือดร้อนในเบื้องต้นแล้ว หากประชาชนได้รับความเดือดร้อนจากอุทกภัยสามารถติดต่อขอความช่วยเหลือได้ทางสายด่วนนิรภัย 1784 ตลอด 24 ชั่วโมง 
  น้ำท่วม 6 จังหวัด ส่งผลกระทบต่อการเดินทางของประชาชน ไม่สามารถสัญจรผ่านได้ 10 สายทาง  
  กรมทางหลวง  รายงานสรุปเหตุการณ์ภัยพิบัติและสถานการณ์ฉุกเฉินบนทางหลวง ทั่วประเทศล่าสุด มีสภาวะน้ำท่วมพื้นที่ทั้งสิ้น 6 จังหวัด  รวม 7 สายทาง  ได้แก่ จังหวัดนครพนม จังหวัดสกลนคร จังหวัดชัยภูมิ จังหวัดปราจีนบุรี จังหวัดนครราชสีมา และจังหวัดเพชรบุรี สำหรับสถานการณ์ดินสไลด์/ดินโคลนถล่ม พบในพื้นที่จังหวัดนครพนม จำนวน 1 สายทาง
 ขณะที่สายทางที่อยู่ในความรับผิดชอบของกรมทางหลวงชนบท ขณะนี้มีถนนทางหลวงชนบทที่ได้รับผลกระทบจากอุทกภัย จำนวน 17 สายทาง ใน  5 จังหวัด ได้แก่ จังหวัดนครพนม หนองคาย สกลนคร บึงกาฬ และจังหวัดแม่ฮ่องสอน โดยสามารถสัญจรผ่านได้ 7 สายทาง และไม่สามารถสัญจรผ่านได้ 10 สายทาง แต่ยังไม่ประสบเหตุดินไหล่เขาสไลด์และโคลนถล่ม  พร้อมจัดชุดเฝ้าระวังในพื้นที่เสี่ยงแล้ว ในส่วนมาตรการการเฝ้าระวังดินโคลนถล่ม ทุกหน่วยในพื้นที่ได้เตรียมความพร้อมด้านบุคลากรเครื่องมือ เครื่องจักร วัสดุ อุปกรณ์ สะพานเบลีย์ พร้อมให้ความช่วยเหลือประชาชนได้ทันทีเมื่อเกิดภัย รวมถึงป้ายเตือน ป้ายแนะนำเส้นทางเลี่ยง เพื่ออำนวยความสะดวกให้แก่ประชาชนและได้จัดทำแนวทางในการตรวจสอบพื้นที่เสี่ยงดินถล่มบริเวณไหล่เขา พื้นที่เสี่ยงถนนทรุดตัว และพื้นที่เสี่ยงคอสะพานขาดแล้ว โดยจะนำข้อมูลที่ได้มาจัดทำแผนดำเนินการ ป้องกันและแก้ไขปัญหา และขอให้ประชาชนผู้ใช้ทางโปรดใช้ความระมัดระวังในการเดินทาง ปฏิบัติตามป้ายเตือน ป้ายแนะนำและคำแนะนำของเจ้าหน้าที่อย่างเคร่งครัด

เศรษฐกิจ/ท่องเที่ยว
 ททท. ชวนคนไทยร่วมสืบสานพระราชปณิธานของพระบาทสมเด็จพระปรมินทรมหาภูมิพลอดุลยเดช บรมนาถบพิตร กับเส้นทางท่องเที่ยวตามรอยศาสตร์พระราชา นำร่อง 5 เส้นทาง   
 นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า ททท.ดำเนินโครงการแหล่งท่องเที่ยวตามรอยศาสตร์พระราชาสู่การเชื่อมโยงแอ่งท่องเที่ยว เป็นปีที่ 2 เพื่อน้อมรำลึกถึงพระมหากรุณาธิคุณของพระบาทสมเด็จพระปรมินทรมหาภูมิพลอดุลยเดช บรมนาถบพิตร และสืบสานพระราชปณิธานของพระองค์ท่านผ่านการส่งเสริมการท่องเที่ยวชุมชน ภายใต้แนวคิด "Local Experience" หรือ "ประสบการณ์ท้องถิ่น" โดยสร้างการเดินทางที่ผ่านการเรียนรู้ ก่อให้เกิดความประทับใจ และทำให้เกิดการกระจายรายได้ นำไปสู่การพัฒนาการท่องเที่ยวอย่างยั่งยืน โดยโครงการดังกล่าวเป็นการนำเสนอเส้นทางท่องเที่ยวที่น่าสนใจที่เชื่อมโยงจากโครงการอันเนื่องมาจากพระราชดำริที่พระบาทสมเด็จพระปรมินทรมหาภูมิพลอดุลยเดช บรมนาถบพิตรได้พระราชทานแก่ประชาชนชาวไทย เพื่อการจัดการกับปัญหาต่างๆ ทั้งเรื่องน้ำ ดิน ป่า รวมถึงการน้อมนำและเผยแพร่หลักการทรงงานและหลักปรัชญาเศรษฐกิจพอเพียงของพระองค์ท่าน
 ทั้งนี้โครงการในพระราชดำริมีอยู่ทั่วประเทศไทยมากกว่า 4,700 โครงการ และกลายเป็นแหล่งการเรียนรู้ที่ประชาชนไทยสามารถนำไปประยุกต์ใช้ในชีวิตประจำวัน รวมถึงการสร้างอาชีพให้กับคนในชุมชน ททท.จึงนำร่องพื้นที่ใน 5 ภูมิภาค 5 เส้นทาง โดยได้มีการวางแผนและออกแบบเส้นทางให้เชื่อมโยงกับโครงการอันเนื่องมาจากพระราชดำริที่อยู่ในพื้นที่ของแต่ละจังหวัดเข้ากับสถานที่ท่องเที่ยวและแหล่งท่องเที่ยวชุมชนในแหล่งท่องเที่ยว อาทิ โครงการปรับปรุงอ่างเก็บน้ำต้นลำปะเทีย จังหวัดบุรีรัมย์ โครงการ 1 ไร่แก้จน จังหวัดราชบุรี และโครงการศูนย์บริการการพัฒนาปลวกแดง จังหวัดระยอง เป็นต้น อย่างไรก็ตามโครงการแหล่งท่องเที่ยวตามรอยศาสตร์พระราชาสู่การเชื่อมโยงแอ่งท่องเที่ยวจะเป็นหนึ่งในแนวทางส่งเสริมและพัฒนาด้านการตลาดที่พบปะกับความเข้มแข็งของชุมชน ทั้งด้านการอนุรักษ์ทรัพยากร การรักษาวิถีชีวิต วัฒนธรรมท้องถิ่น และการสร้างจิตสำนึกที่ดีให้กับนักท่องเที่ยว รวมถึงเป็นการเพิ่มทางเลือกที่น่าสนใจให้กับนักท่องเที่ยว โดยในอนาคต ททท.จะทำการส่งเสริมและขยายผลเส้นทางการท่องเที่ยวตามรอยศาสตร์พระราชาสู่โครงการในชุมชนอื่นๆ ต่อไป 
  กรมการค้าต่างประเทศ เผยผลการประมูลข้าวล็อตสุดท้าย มีเอกชนร่วมประมูลทั้งหมด 2.6 แสนตัน หมดปัญหาข้าวค้างสต๊อก  
 นางมนัสนิตย์  จิรวัฒน์ รองอธิบดีกรมการค้าต่างประเทศ เปิดเผยผลการประมูลข้าว ในสต็อกของรัฐเข้าสู่อุตสาหกรรมที่ไม่ใช่การบริโภคของคน ครั้งที่ 2 ปี 2561 ปริมาณ 2.45 แสนตันมีผู้ผ่านคุณสมบัติยื่นซองเสนอราคาซื้อทั้งสิ้น 20 ราย โดยมีผู้เสนอซื้อสูงสุด 5 ราย เป็นปริมาณข้าวทั้งหมดที่นำออกมาประมูลใน 18 คลัง ราคาขายเฉลี่ยอยู่ที่ 6,670 บาทต่อตัน คิดเป็นมูลค่ารวมจากการซื้อขายครั้งนี้กว่า 1,600 ล้านบาท ส่วนการประมูลข้าวกลุ่มที่ 3 ซึ่งเป็นการจำหน่ายข้าวสารในสต็อกของรัฐเข้าสู่อุตสาหกรรมที่ไม่ใช่การบริโภคของคน ครั้งที่ 2 ปี 2561 มีผู้ผ่านคุณสมบัติและยื่นซองเสนอราคาซื้อทั้งสิ้น 12 ราย โดยมีผู้เสนอสูงสุด 5 รายใน 20 ครั้ง ปริมาณทั้งหมดกว่า 22,300 ตัน ราคาเฉลี่ยขายอยู่ที่ 4,584 บาทต่อตัน มูลค่ารวมกว่า 114 ล้านบาท โดยหลังจากนี้จะรวบรวมผลการยื่นซองเสนอราคาทั้ง 2 กลุ่ม เข้าที่ประชุมคณะทำงานฯ และคณะอนุกรรมการพิจารณาระบายข้าวในสัปดาห์หน้า ก่อนเสนอประธานกรรมการ นบข. พิจารณาเห็นชอบต่อไป สำหรับการประมูลข้าวครั้งนี้เป็นการประมูลข้าวในสต๊อกรัฐบาลล็อตสุดท้าย และจะไม่เหลือข้าวคงค้างในสต๊อกอีกต่อไป
 อย่างไรก็ตามตั้งแต่ คณะรักษาความสงบแห่งชาติ หรือ คสช.เข้ามาบริหาร มีการนำข้าวในสต๊อกออกมาระบายตั้งแต่เดือนกรกฎาคม 2557 ถึงปัจจุบัน รวม 32 ครั้ง ปริมาณ 16.9 ล้านตัน มูลค่า 146,176 ล้านบาท ซึ่งเป็นตัวเลขทั้งหมดที่มีการตรวจสอบในคลังสินค้าของ อคส.และ อตก. ปริมาณ 17.7 ล้านตัน ส่วนการทำสัญญาซื้อขายข้าวล่าสุด 30 สิงหาคม 2561 สามารถทำสัญญาไปแล้ว 15.9 ล้านตัน รับมอบแล้ว 12.6 ล้านตัน และยังคงเหลือรับมอบอีก 2.9 ล้านตัน โดยในจำนวนนี้เป็นข้าวเพื่อการบริโภคปริมาณ 6.5 แสนตัน และหากมีปัญหาในการส่งมอบอาจจะเสนอ นบข.พิจารณาเพื่อนำออกมาประมูลอีกครั้ง
 สำหรับตัวเลขข้าวส่วนต่างทางบัญชีกว่า 8.5 แสนตัน ล่าสุด สำนักงานตรวจเงินแผ่นดิน หรือ สตง.ได้ประสานขอข้อมูลเพิ่มเติมเพื่อใช้วิเคราะห์ และเร่งรัดตรวจสอบต่อไป 
  ผู้บัญชาการตำรวจแห่งชาติ ระบุ พร้อมรับแจ้งความจากครอบครัวผู้เสียหายชาวอังกฤษ อ้างถูกข่มขืนเกาะเต่า ยืนยัน ดำเนินการเต็มที่ และได้ข้อเท็จจริงชัดเจนในกรอบเวลา 7 วัน  
  พลตำรวจเอก จักรทิพย์ ชัยจิดา ผู้บัญชาการตำรวจแห่งชาติ เปิดเผยถึงความคืบหน้าคดีนักท่องเที่ยวสาวชาวอังกฤษ อ้างว่า ถูกข่มขืนระหว่างมาท่องเที่ยว ที่เกาะเต่า จังหวัดสุราษฎร์ธานี โดยระบุว่า พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ไม่ได้กำชับประเด็นใดเป็นพิเศษ เพียงย้ำว่า ให้ทำความจริงให้ปรากฏ ซึ่งขณะนี้ ตำรวจสอบพยานไปประมาณ 20 ปาก ส่วนกรณีที่มีกระแสข่าวว่า มารดาผู้เสียหาย จะเดินทางมาแจ้งความดำเนินคดีที่ลูกสาวถูกข่มขืนในประเทศไทยนั้น ก็สามารถทำได้ เพราะยังอยู่ในระยะเวลาที่สามารถแจ้งความได้ และยังอยู่ในระยะเวลาที่สั่งตั้งคณะกรรมการตรวจสอบข้อเท็จจริง ให้แล้วเสร็จภายใน 7 วัน โดยวันนี้ พลตำรวจตรี สุรเชษฐ์ หักพาล รองผู้บัญชาการตำรวจท่องเที่ยว ได้เข้าประสานกับทางสถานทูตอังกฤษ เพื่อประสานข้อมูลอย่างใกล้ชิดแล้ว
 ส่วนที่มีข้อสังเกตว่า อาจมีการสร้างข่าว เพื่อทำลายภาพลักษณ์ของประเทศไทย ผู้บัญชาการตำรวจแห่งชาติ กล่าวว่า หากตรวจสอบข้อเท็จจริงชัดเจนจนพบว่า มีการสร้างความเสียหายให้กับประเทศไทยจริง ก็ต้องดำเนินการ 
  สำนักนโยบายเศรษฐกิจมหภาค สำนักงานเศรษฐกิจการคลัง เร่งดำเนินโครงการอินเทอร์เน็ตสำหรับผู้มีรายได้น้อย  
 นายศรพล  ตุลยะเสถียร  ผู้อำนวยการสำนักนโยบายเศรษฐกิจมหภาค สำนักงานเศรษฐกิจการคลัง กล่าวถึงการดำเนินโครงการอินเทอร์เน็ตสำหรับผู้มีรายได้น้อย ภายใต้โครงการลงทะเบียน เพื่อสวัสดิการแห่งรัฐปี 2560 ว่า เพื่อให้คนเข้าถึงข้อมูล เพื่อนำมาใช้ประโยชน์ในการประกอบอาชีพของตัวเอง เพื่อลดความเหลือมล้ำในสังคมได้อย่างยั่งยืน โดยใช้เงินจากกองทุน กสทช. ดำเนินการ ซึ่งจะแบ่งงานกันระหว่าง 3 หน่วยงาน คือ สำนักนายกรัฐมนตรี รับผิดชอบจัดทำรายละเอียดข้อมูลที่เป็นประโยชน์ ในแต่ละกลุ่มที่ผู้ลงทะเบียนจะได้รับ กระทรวงการคลัง ดูเรื่องฐานข้อมูลผู้มีสิทธิ์ และ กสทช. ดูเรื่องแพ็คเกจอินเตอร์เน็ตที่ผู้มีสิทธิ์ควรจะได้ อย่างไรก็ตามขณะนี้อยู่ระหว่างการตรวจสอบด้านเทคนิค ซึ่งกำลังเร่งดำเนินการ เพื่อให้สามารถใช้ได้เร็วที่สุด 
สังคม
 กระทรวงเกษตรและสหกรณ์ ปล่อยขบวนรถบรรทุกหญ้าอาหารสัตว์พระราชทาน เพื่อช่วยเหลือเกษตรกรผู้ประสบอุทกภัย   
 นายกฤษฎา บุญราช รัฐมนตรีว่าการกระทรวงเกษตรและสหกรณ์ เปิดเผยภายหลังเป็นประธานพิธีปล่อยขบวนรถบรรทุกหญ้าอาหารสัตว์พระราชทาน เพื่อช่วยเหลือเกษตรกรผู้ประสบอุทกภัย และพิธีเปิดอาคารปฏิบัติการกองสวัสดิภาพสัตว์และสัตวแพทย์บริการ ณ ศูนย์ราชการกรมปศุสัตว์ จังหวัดปทุมธานี ว่า นับเป็นพระมหากรุณาธิคุณอย่างหาที่สุดมิได้ ที่สมเด็จพระเจ้าอยู่หัวทรงมีพระเมตตาห่วงใยเกษตรกรผู้เลี้ยงสัตว์ที่ประสบอุทกภัย ทรงพระราชทานหญ้าอาหารสัตว์เพื่อช่วยเหลือสัตว์เลี้ยงของเกษตรกรในพื้นที่ประสบอุทกภัยทั่วทุกภูมิภาคของประเทศ โดยจะดำเนินการให้ความช่วยเหลือจนกว่าสถานการณ์จะเข้าสู่ภาวะปกติ และตลอดช่วงฤดูฝนเพื่อบรรเทาความเดือดร้อนของเกษตรกร
 สำหรับวันนี้ กรมปศุสัตว์จะดำเนินการปล่อยขบวนรถบรรทุกหญ้าอาหารสัตว์พระราชทาน จำนวน 20 ตัน (1,000 ฟ่อน) จากศูนย์ราชการกรมปศุสัตว์ จังหวัดปทุมธานี เพื่อนำไปเก็บสำรองไว้ที่คลังเสบียงสัตว์ประจำตำบลใน 3 จังหวัด ซึ่งเป็นพื้นที่ที่ประสบปัญหาน้ำท่วมซ้ำซาก ได้แก่  จังหวัดอ่างทอง  จังหวัดอยุธยา และจังหวัดชัยนาท
 นอกจากนี้ถือเป็นโอกาสอันดีที่ได้มีพิธีเปิดอาคารปฏิบัติการกองสวัสดิภาพสัตว์และสัตวแพทย์บริการ โดยมีวัตถุประสงค์เพื่อเป็นสถานที่ที่จะให้การรักษาพยาบาลสัตว์ และช่วยเหลือสัตว์ที่ถูกทำร้าย ถูกทารุณกรรม หรือสัตว์ด้อยโอกาสเป็นการรองรับ พ.ร.บ. ป้องกันการทารุณกรรมและการจัดสวัสดิภาพสัตว์ พ.ศ. 2557 ซึ่งนับว่าเป็นอีกก้าวหนึ่งที่ภาครัฐโดยกระทรวงเกษตรและสหกรณ์ ได้บูรณาการกับกระทรวงมหาดไทย คณะสัตวแพทยศาสตร์จากมหาวิทยาลัยต่างๆ และองค์กรภาคเอกชนในการร่วมกันแก้ไขปัญหาการทารุณกรรมและการจัดสวัสดิภาพสัตว์ 
  กรมส่งเสริมสหกรณ์ สนับสนุนชาวไทยภูเขารวมตัวกัน จัดตั้งเป็นองค์กรในรูปสหกรณ์แล้วถึง 49 แห่ง  
 นายพิเชษฐ์ วิริยะพาหะ อธิบดีกรมส่งเสริมสหกรณ์ ประชุมเชิงปฏิบัติการเจ้าหน้าที่ผู้ปฏิบัติงานด้านสหกรณ์ในพื้นที่โครงการหลวง ประจำปี 2561 และมอบรางวัลแก่สหกรณ์ดีเด่นในพื้นที่โครงการหลวง ประจำปี 2561 ให้กับสหกรณ์การเกษตรโครงการหลวงแม่สะเรียง จำกัด และสหกรณ์การเกษตรโครงการหลวงอมพาย จำกัด จังหวัดแม่ฮ่องสอน และมอบรางวัลให้กับสมาชิกสหกรณ์ดีเด่นและเจ้าหน้าที่ปฏิบัติงานดีเด่นในพื้นที่โครงการหลวง ประจำปี พ.ศ. 2561 ณ โรงแรมเชียงใหม่ออคิด อำเภอเมือง จังหวัดเชียงใหม่
 ทั้งนี้ ได้นำรูปแบบการส่งเสริมสหกรณ์ สนับสนุนให้ชาวไทยภูเขามีการรวมตัวกัน จัดตั้งเป็นองค์กรในรูปสหกรณ์ จำนวน 49 แห่ง เฉพาะกลุ่มเกษตรกร 2 แห่ง มีสมาชิกรวมกว่า 9,800 ราย มีทุนดำเนินงานกว่า 75 ล้านบาท 
  ที่ประชุม ก.ตร. พิจารณาเลื่อนแต่งตั้งนายพลตำรวจ วาระประจำปี 2561 ออกไปถึงวันที่ 30 กันยายน  
 พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ในฐานะประธานคณะกรรมการข้าราชการตำรวจ หรือ ก.ตร. นัดประชุม ก.ตร. เพื่อพิจารณาวาระต่างๆ โดยใช้เวลาประมาณ 1 ชั่วโมง ซึ่งภายหลังการประชุม พลตำรวจเอก จักรทิพย์ ชัยจินดา ผู้บัญชาการตำรวจแห่งชาติ เปิดเผยว่า ที่ประชุม ก.ตร. ได้มีการพิจารณากำหนดตำแหน่งข้าราชการตำรวจ กองบังคับการถวายความปลอดภัยและปฏิบัติการพิเศษ ของกองบัญชาการตำรวจสอบสวนกลาง และขอขยายเวลาการแต่งตั้งโยกย้ายข้าราชการตำรวจ วาระประจำปี 2561 ระดับผู้บังคับการ ถึงรองผู้บัญชาการตำรวจแห่งชาติ ออกไปอีก 30 วัน ถึงวันที่ 30 กันยายนนี้ เนื่องจาก การแต่งตั้งข้าราชการตำรวจนอกวาระประจำปี ในตำแหน่งผู้ทรงคุณวุฒิพิเศษ ยังไม่เสร็จสมบูรณ์ตามขั้นตอนของกฎหมาย จึงทำให้การแต่งตั้งวาระประจำปี ต้องขยายเวลาออกไปอีก ซึ่ง พลเอก ประวิตร ไม่ได้กำชับเรื่องใดเป็นพิเศษ